Ζόραν Έρτσεγκ

Ο Ζόραν Έρτσεγκ (γεννημένος στις 11 Ιανουαρίου 1985) είναι Σέρβος πρώην διεθνής καλαθοσφαιριστής. Έχει ύψος 211 εκ. και αγωνιζόταν στη θέση του πάουερ φόργουορντ.

Καριέρα 
Ο Ζόραν Έρτσεγκ υπέγραψε το πρώτο του επαγγελματικό συμβόλαιο το 2002 με την σερβική Πόλετ Κεράμικα, στην οποία παρέμεινε για ένα χρόνο, χωρίς ωστόσο να καταφέρει να κατακτήσει κάποιο τίτλο.

Το 2003 μεταπήδησε στην επίσης σερβική ΦΜΠ Ζελέζνικ στην οποία παρέμεινε μέχρι το καλοκαίρι του 2008, με εξαίρεση λίγους μήνες του 2006 κατά τη διάρκεια των οποίων αγωνίστηκε στη Μπόρατς Τσάτσακ, έταιρη ομάδα της Σερβίας. 

Το πέρασμά του από την ΦΜΠ Ζελέζνικ ήταν ιδιαίτερα επιτυχημένο όσον αφορά τους τίτλους, καθώς κατάφερε να κατακτήσει δύο Κύπελλα Σερβίας (2005, 2007) καθώς και μία Αδριατική Λίγκα (2006).

Το 2007, ο Έρτσεγκ προσπάθησε να κάνει το μεγάλο βήμα στην καριέρα του επιδιώκοντας να εξασφαλίσει κάποιο συμβόλαιο σε ομάδα του ΝΒΑ συμμετέχοντας στα Ντραφτ εκείνου του έτους. Ωστόσο, δεν κατάφερε να διακριθεί, με αποτέλεσμα να μην επιλεγεί από καμία ομάδα.

Το καλοκαίρι του 2008, ο Ζόραν Έρτσεγκ άφησε για πρώτη φορά στη μέχρι τότε καριέρα του τη Σερβία και ταξίδεψε στην Ελλάδα για λογαριασμό του Ολυμπιακού Πειραιώς, στον οποίο παρέμεινε μέχρι το 2011, με εξαίρεση τη σεζόν 2009-10 όταν και δόθηκε δανεικός στον Πανιώνιο. Με τους ερυθρόλευκους κατάφερε να κατακτήσει ένα Κύπελλο Ελλάδας το 2011, όταν και νίκησε στον τελικό που διεξήχθη στις 15 Μαΐου 2011 στο Κλειστό Γήπεδο Ελληνικού τον Παναθηναϊκό με σκορ 74-68.

Μετά το τέλος της αγωνιστικής περιόδου 2010-11, ο Έρτσεγκ ταξίδεψε στη γειτονική Τουρκία και την περίοδο 2011-12 αγωνίστηκε με την τουρκική Μπεσίκτας, με την οποία κατάφερε να κατακτήσει το Πρωτάθλημα αλλά και το Κύπελλο Τουρκίας του 2012, ενώ επιπροσθέτως κατέκτησε και το EuroChallenge, όταν και νίκησε στον τελικό που διεξήχθη στο Ντεμπρετσένι της Ουγγαρίας τη γαλλική Ελάν Σαλόν με σκορ 91-86.

Το καλοκαίρι του 2012, ο Ζόραν Έρτσεγκ ταξίδεψε στη Ρωσία υπέγραψε τριετές συμβόλαιο με την ΤΣΣΚΑ Μόσχας, ωστόσο τον Ιούλιο του 2013 κι ενώ νωρίτερα είχε κατακτήσει με την ομάδα της Μόσχας το πρωτάθλημα Ρωσίας αλλά και τη VTB Λίγκα της περιόδου 2012-13,  αποφάσισε να αφήσει τη Ρωσία και να επιστρέψει στην Τουρκία, αυτήν τη φορά για λογαριασμό της Γαλατάσαράι, με την οποία έφτασε στα προημιτελικά της Ευρωλίγκας για το 2014. 

Το 2017, ανακοίνωσε το τέλος της καριέρας του σε ηλικία 32 ετών.

Διεθνείς συμμετοχές 
Ο Ζόραν Έρτσεγκ ήταν διεθνής με την εθνική ομάδα της Σερβίας. Μάλιστα, έχει συμμετάσχει και στα Ευρωμπάσκετ του 2007, του 2009 και του 2013.

Τίτλοι 
 2x Κύπελλα Σερβίας: (2005, 2007)
Αδριατική Λίγκα: (2006)
Κύπελλο Ελλάδας: (2011)
Πρωτάθλημα Τουρκίας: (2012)
 Κύπελλο Τουρκίας: (2012)
 EuroChallenge: (2012)
Πρωτάθλημα Ρωσίας: (2013)
VTB Λίγκα: (2013)

Ατομικοί 

 MVP Final-4 Αδριατικής Λίγκα: (2007)
2x Ελληνικό All-Star Game: (2010, 2011)
 Τουρκικό All Star Game: (2012)
 MVP της αγωνιστικής στην Ευρωλίγκα: (6η αγωνιστική, 2014)

Παραπομπές

Πηγές 
 Το προφίλ του Έρτσεγκ στo euroleague.net
 Το προφίλ του Έρτσεγκ στο fiba.com
 Ανακοίνωσε Έρτσεγκ η Γαλατασαράι

Σέρβοι καλαθοσφαιριστές
Καλαθοσφαιριστές ΟΣΦΠ
Καλαθοσφαιριστές Πανιωνίου
Καλαθοσφαιριστές ΤΣΣΚΑ Μόσχας
Καλαθοσφαιριστές Μπόρατς Τσάτσακ
Καλαθοσφαιριστές ΦΜΠ Ζελέζνικ
Καλαθοσφαιριστές Γαλατασαράι
Καλαθοσφαιριστές Μπεσίκτας
Καλαθοσφαιριστές Πρωταθλήματος Σερβίας
Ξένοι καλαθοσφαιριστές στην Ελλάδα